《满江红 其二 和李圆峤话别》
宋代·刘将孙

南浦绿波，只断送、行人行色。虽只是、鹏抟九万，天池春碧。

鸾侣凤朋争快睹，鸥盟鹭宿空曾识。到玉堂、天上念西江，今非昔。

公去也，宁怀别。人感旧，情空切。但岁寒松柏，相期茂悦。

好在莫偿尘土债，风流宁可金门客。俯人间、大暑少清风，多炎热。

作者简介：刘将孙（1257—？）字尚友，庐陵（今江西吉安）人，刘辰翁之子。尝为延平教官、临江书院山长。事迹见《新元史。刘辰翁传》。有《养吾斋集》四十卷，久佚。《四库总目提要》云：“将孙以文名于宋末，濡染家学，颇习父风，故当时有小须之目。”《彊村丛书》辑有《养吾斋诗馀》一卷。